THAI เพิ่มมาตรการคัดกรองผดส.เที่ยวบินจากกัมพูชา หวังสกัด “โควิด-19”
THAI เพิ่มมาตรการคัดกรองผดส.เที่ยวบินจากกัมพูชา หวังสกัด "โควิด-19"
18 ก.พ. 2563

นายสุเมธ ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า จากรายงานการตรวจพบผู้ติดเชื้อไวรัส โควิด-19 บนเรือ Westerdam นั้น กระทรวงสาธารณสุขของไทยได้ห้ามผู้โดยสารชาวต่างชาติบนเรือสำราญลำดังกล่าวเดินทางเข้าประเทศไทยโดยเด็ดขาด จนกว่าจะพ้นระยะฟักตัวของโรค 14 วัน นับตั้งแต่วันที่ 14 ก.พ. 2563 เป็นต้นมา
ทั้งนี้ นายศักดิ์สยาม ชิดชอบ รัฐมนตรีว่าการกระทรวงคมนาคม มีความห่วงใยในสถานการณ์ดังกล่าว จึงได้สั่งการให้หน่วยงานด้านการขนส่งทางอากาศ ภายใต้สังกัดกระทรวงคมนาคม จัดเตรียมมาตรการรับมือการเดินทางของผู้โดยสารชาวไทยที่เดินทางมากับเรือสำราญ Westerdam และต้องการเดินทางกลับเข้าประเทศไทย สำหรับการบินไทยมีมาตรการป้องกันการแพร่ระบาดของไวรัสโควิด-19 อย่างเข้มข้น ซึ่งเป็นมาตรการที่มีมาตรฐานระดับสากล สอดคล้องกับมาตรการขององค์การอนามัยโลก (WHO) สมาคมขนส่งทางอากาศระหว่างประเทศ (IATA) รวมทั้งกระทรวงสาธารณสุข และสำนักงานการบินพลเรือนแห่งประเทศไทย (กพท.)
โดยกรณีผู้โดยสารจากเรือ Westerdam นี้ THAI ได้เพิ่มมาตรการคัดกรองบนเที่ยวบินในเส้นทาง พนมเปญ-กรุงเทพฯ ตั้งแต่บัดนี้-29 ก.พ. 2563 ดังนี้
1.จัดทีมพิเศษเดินทางไป-กลับ ในเที่ยวบินเส้นทาง พนมเปญ-กรุงเทพฯ เพื่อสังเกต ประเมินอาการและคัดกรองผู้โดยสารบนเที่ยวบิน
2.ปฏิเสธการเดินทาง หากพบว่าผู้โดยสารท่านใดมีความเสี่ยงที่จะเป็นพาหะนำโรค
3.จัดที่นั่งเฉพาะบนเครื่องบินให้ผู้โดยสารชาวไทยที่เดินทางมาจากเรือ Westerdam (ถ้ามี) โดยให้นั่งแยกจากผู้โดยสารอื่น
4.หลังจากเดินทางกลับมาถึงสถานีปลายทาง จะทำการพ่นยาฆ่าเชื้อโรคในอากาศยาน ทั้งในบริเวณห้องโดยสาร ห้องนักบิน และทำความสะอาดแบบ Deep Cleaning 36 จุดสัมผัสร่วม